Angantyr

**Angantyr** var navnet på tre mannspersoner i samme slektslinje i norrøn mytologi, og som er omtalt i fornaldersagaen Hervors saga, i den danske historieskriveren Saxo Grammaticus’ bok Gesta Danorum, og i den færøyske balladen Arngríms synir.

Den yngste Angantyr som nevnes kan være identisk med den *Incgentheow* som navngis i det gammelengelske diktet Widsith (linje 116), sammen med sin far Heidrek (*Heathoric*), halvbroren Hlod (*Hlithe*) og Hlods mor Sifka (*Sifecan*).

## Angantyr berserken

Angantyrs far Arngrim på Bolm hadde gitt ham det magiske sverdet Tyrfing som alltid traff når det ble svunget, som aldri rustet, og som skar gjennom stein og jern like lett som gjennom tøy. Tyrfing måtte alltid drepe en mann hver gang det ble trukket av skjeden. Angantyr var den største av berserken Arngrims tolv sønner, og han og hans elleve brødre spredte frykt og ødeleggelse i hele Norden.

En jul de var hjemme på Bolmsö sverget Hjörvard, den nest eldste sønnen, et Brageløfte om at han ville vinne Ingeborg, datter av sveakongen Yngve.

De tolv brødrene dro til sveakongens hall i Uppsala og Hjörvard fridde til Ingeborg. Men Hjalmar den hugstore, en av kongens menn, gikk fram og hevdet at han fortjente prinsessen snarere enn en berserk.

Sveakongen som fryktet kamp mot tolv hensynsløse og beryktede berserker i hallen sin forslo at Ingeborg selv kunne bestemme hvem hun ville ta til ekte. Naturligvis valgte hun Hjalmar, og Hjörvard ble rasende. Han utfordret Hjalmar til duell på den danske øya Samsø og erklærte at Hjalmar ville miste all ære hvis han ikke møtte opp.

Hjalmar og hans venn, kjempen Orvar-Odd, møtte opp til duellen. Da de tolv brødrene kom til Samsø gikk de berserkergang. De bet i skjoldene, ropte og gikk løs på Hjalmar og Orvar-Odds menn og drepte for fote. Men da Hjalmar og Orvar-Odd gikk fram ble Angantyrs elleve brødre raskt drept av Orvar-Odd med en klubbe. Orvar-Odd gikk deretter for å se hvordan det var fatt med Hjalmar og fant Angantyr død og Hjalmar dødelig såret av sverdet Tyrfing. På dødsleiet kvad Hjalmar:

:*Saar har jeg sexten,*
:*sleden Brynje,*
:*det sortner mig for Øine,*
:*jeg seer ei at gange;*
:*Angantyrs Sværd,*
:*i Edder hærdet,*
:*med hvassen Spids*
:*mit Hjerte rørte.*

Orvar-Odd begravde de tolv brødrene i gravhauger på Samsø sammen med den forbannede sverdet, slik at det ikke lenger kunne gjøre noen skade. Men Angantyrs datter Hervor kom senere tilbake og krevde Tyrfing. Hun manet Angantyr til å stå opp fra graven og gi sverdet til henne, noe han gjorde. Denne hendelsen er kjent som *Angantyrs oppvåkning* og er beskrevet i *Hervararkviða* i Hervors saga:

:*Vaagn du, Angantyr!*
:*vækker dig Hervar,*
:*eneste Datter*
:*af dig og Tofa;*
:*giv mig af Høien*
:*hvassen Glavind,*
:*som til Svafrlam*
:*smedet de Dværge.*

## Angantyr Höfundsson
Angantyrs datter Hervor ble gift med Höfund, en sønn av Gudmund på Glæsisvollene, og de hadde sønnene Heidrek og Angantyr. Angantyr skulle bli den neste av Tyrfings ofre. Angantyrs bror Heidrek hadde skikket seg dårlig hjemme og ble forvist av sin far. Angantyr ønsket å følge sin bror et stykke for å si farvel og etter en stund ba han om å få se sverdet Tyrfing som Heidrek hadde fått fra sin mor Hervor. Heidrek viste velvillig sin bror våpenet, men siden Tyrfing ikke kunne dras av sliren uten å drepe en mann ble Angantyr dens neste offer.

## Angantyr Heidreksson
Heidrek hadde datteren Hervor og sønnene Angantyr og Hlod. Da goternes konge Heidrek døde overtok Angantyr arven og nektet å gi Hlod sin andel. Hlod angrep med støtte av hunerhæren og i en episk kamp ble Hlod drept. Legenden om kampen mellom Angantyr og Hlod har klare historiske referanser til kamper mellom gotere og hunere på 300-tallet.

Angantyr ble en av forfedrene til den svenske kongeslekten Munsöætten.

## Angantyr jarl
I Fridtjof den frøknes saga møter Fridtjov en *Angantyr jarl* på Orknøyene og får veitsle hos ham en vinter. Denne Angantyr er sannsynligvis en rent oppdiktet person.

## Bandet Angantyr
Angantyr er også navn på et dansk black metal-band som ble startet i 1997.

## Referanser


## Eksterne lenker
* Hervors saga (til dansk av G. Thorarensen)